भारतीय टीम को हाल के अच्छे प्रदर्शन का परिणाम मिला है और उसकी रैंकिंग बढ़कर 100 हो गयी है। छेत्री ने इस बारे में कहा कि मैं इस बारे में ज्यादा नहीं जानता। रैंकिंग में सुधार से निश्चित रूप से आपके मनोबल में बढ़ोत्तरी होती है, लेकिन अंतत: यही अहम होता है कि आप जीत हासिल करें। हमने म्यांमार, प्यूर्तो रिको और नेपाल के खिलाफ जिस तरह की जीत हासिल की, उसे आगे भी जारी रखने की जरूरत है। एक खिलाड़ी के तौर पर मैं रैंकिंग के बारे में कभी नहीं सोचता। छेत्री ने इस वर्ष एआईआई सर्वश्रेष्ठ खिलाड़ी का पुरस्कार पाने वाले जेजे लालपेखलुआ की तारीफ करते हुए कहा कि जेजे मौजूदा समय में सर्वश्रेष्ठ खिलाड़ी हैं। वह लाजवाब हैं और इस समय शानदार फार्म में हैं। उनके हालिया प्रदर्शन के कारण ही टीम ढेरों सफलता हासिल कर सकी है। आगे के मैचों में भी उनकी भूमिका निर्णायक रहेगी। लालपेखलुआ ने किर्गिस्तान के खिलाफ मैच के बारे में कहा कि मेरा लक्ष्य हर हालत में किर्गिस्तान के खिलाफ जीत हासिल करने का है ताकि एएफसी एशियन कप के लिये क्वालीफाई करने की हमारी कोशिशों को और बल मिल सके। मैं अपनी टीम की जीत के लिये सर्वश्रेष्ठ करने के लिये प्रतिबद्ध हूं। भारतीय टीम 10 जून को बेंगलुरु के लिये रवाना होगी।